2018. gada 19. decembrī Rīkojums Nr. 690

Rīgā (prot. Nr. 60 16. §)

**Par valsts nekustamā īpašuma Āzenes ielā, Rīgā, nodošanu Rīgas**

**Tehniskās universitātes īpašumā**

1. Saskaņā ar Publiskas personas mantas atsavināšanas likuma 42. panta pirmo daļu un 43. pantu atļaut Finanšu ministrijai nodot bez atlīdzības Rīgas Tehniskās universitātes īpašumā valsts nekustamo īpašumu (nekustamā īpašuma kadastra Nr. 0100 062 0100) – zemes vienību 9323 m2 platībā (zemes vienības kadastra apzīmējums 0100 062 0100) – Āzenes ielā, Rīgā, kas ierakstīts zemesgrāmatā uz valsts vārda Finanšu ministrijas personā (turpmāk – nekustamais īpašums), lai īstenotu Rīgas Tehniskās universitātes Satversmes (apstiprināta ar likumu "Par Rīgas Tehniskās universitātes Satversmi") 5. punktā noteiktos uzdevumus  – nodrošinātu iespēju iegūt starptautiski atzītu augstāko izglītību, attīstītu zinātni un sasniegtu izcilību zinātniskajā pētniecībā, sekmētu tehnoloģiju un zināšanu pārnesi un inovāciju īstenošanu, lai nodrošinātu tautsaimniecību ar augsti kvalificētiem speciālistiem, inženieriem, vadītājiem, jauniem augstas pievienotās vērtības produktiem, tehnoloģijām un pakalpojumiem, kā arī sekmētu studiju, zinātniskās pētniecības un mūžizglītības ilgtspēju.

2. Rīgas Tehniskajai universitātei nekustamo īpašumu bez atlīdzības nodot valstij, ja tas vairs netiek izmantots šā rīkojuma 1. punktā minēto uzdevumu īstenošanai.

3. Rīgas Tehniskajai universitātei, nostiprinot zemesgrāmatā īpašuma tiesības uz nekustamo īpašumu:

3.1. norādīt, ka īpašuma tiesības nostiprinātas uz laiku, kamēr Rīgas Tehniskā universitāte nodrošina šā rīkojuma 1. punktā minēto uzdevumu īstenošanu;

3.2. ierakstīt atzīmi par aizliegumu atsavināt nekustamo īpašumu un apgrūtināt to ar hipotēku.

4. Šā rīkojuma 3.2. apakšpunktā minēto aizliegumu – apgrūtināt nekustamo īpašumu ar hipotēku – nepiemēro, ja nekustamais īpašums tiek ieķīlāts par labu valstij (Valsts kases personā), lai saņemtu Eiropas Savienības fondu atbalstu.

Ministru prezidents Māris Kučinskis

Finanšu ministre Dana Reizniece-Ozola